b"\n_START_ARTICLE_\nMontalb\xc3\xa0 del Castell\n_START_SECTION_\nEl poble\n_START_PARAGRAPH_\nMontalb\xc3\xa0 del Castell es troba a 430 m d'altitud, al sector central del terme, aturonat i dominat per l'antic castell de Montalb\xc3\xa0. Aquest ha conservat una bona part del seu recinte medieval (bastit als segles XII-XIII, sobretot a la banda N; la torre mestra, de planta quadrada, de la mateixa \xc3\xa8poca, i el cos central, reconstru\xc3\xaft als segles XVI i XVII, van estar restaurats als anys 1980 en bones condicions pels actuals propietaris, la fam\xc3\xadlia Colson. Al peu del castell hi ha l'esgl\xc3\xa9sia parroquial de construcci\xc3\xb3 relativament recent, mentre l'antiga esgl\xc3\xa9sia parroquial de Santa Maria, bastida extramurs (eccl. S. Marie de Monte Albano, 1347), a la banda NE del poble, \xc3\xa9s in interessat edifici de transici\xc3\xb3 del rom\xc3\xa0nic al g\xc3\xb2tic (segles XIII-XIV, que conserva interessants retaules). Hi ha a Montalb\xc3\xa0 un petit museu de la vinya i del vi._NEWLINE_Prop d'aquesta antiga esgl\xc3\xa9sia hi ha vestigis de d'habitatges prehist\xc3\xb2rics i hist\xc3\xb2rics. En canvi, l'anomenat dolmen del Pontet, del terme de Montalb\xc3\xa0, \xc3\xa9s un pseudo-dolmen resultat de la desagregaci\xc3\xb3 natural del mass\xc3\xads gran\xc3\xadtic (caos gran\xc3\xadtic)._NEWLINE_Igual com a Illa del Riberal i com a Trevillac, hom descobr\xc3\xad urani, per\xc3\xb2 el projecte d'extracci\xc3\xb3 l'oposici\xc3\xb3 de tots els habitants de la zona.\n_START_SECTION_\nEl terme\n_START_PARAGRAPH_\nEl terme municipal de Montalb\xc3\xa0 del castell, de 15,90 km\xc2\xb2 d'extensi\xc3\xb3, es troba a l'extrem sud-oriental de la Fenolleda, a la zona de llengua catalana (de transici\xc3\xb3 vers l'occit\xc3\xa0) de la comarca, al l\xc3\xadmit amb el Rossell\xc3\xb3 i amb les aig\xc3\xbces vessants a la conca de la Tet. Compr\xc3\xa8n el poble de Montalb\xc3\xa0 del Castell, amb tota la poblaci\xc3\xb3 agrupada del municipi, i limita amb els termes fenolledesos de Trevillac (W), Caramany (N), Bellestar de la Frontera (NE) i amb el rossellon\xc3\xa8s d'Illa (SE) i en conflent\xc3\xa0 de Rod\xc3\xa9s (SW). Travessa el municipi la carretera D-2, que d'Illa va al sector de migdia de la Fenolleda, i la D-17, d'Estagell a Tarerac.\n_START_SECTION_\nEl territori\n_START_PARAGRAPH_\nMarca ellimit amb Caramany la serra que separa les conques de l'Gl\xc3\xad i de la Tet, extrem del sinclinal de Boissavila, que assoleix 661 m al NW i 633 m al Neret, d'on baixen les riberes de Bellaguarda i de la Craberissa; aquests esquists formen vessants rosts vorejats a la base per una zona calc\xc3\xa0ria. La part central meridional \xc3\xa9s constitu\xc3\xafda per un altipl\xc3\xa0 gran\xc3\xadtic (amb petits turons gran\xc3\xadtics de formes pintoresques), tallat per les dues esmentades riberes que baixen del nord i cobert per brolla i matoll molt exposats als incendis. a migdia s'al\xc3\xa7a el Puig Pedr\xc3\xb3s (438 m). Hi ha claps d'alzines als vessants muntanyosos del N.\n_START_SECTION_\nL'agricultura\n_START_PARAGRAPH_\nLa superf\xc3\xadcie agr\xc3\xadcola es limita a 313 ha (que no arriben a la cinquantena d'explotacions)), dedicades b\xc3\xa0sicament a la vinya (302 ha, de les quals 270 de denominaci\xc3\xb3 d'origen controlada i 32 d'altres vins); tamb\xc3\xa9 hi ha petites extensions d'arbres fruiters (2 ha d'albercoquers) o hortalisses. Hi ha un petit cens ramader (un cinquantena de caps de cabrum): Montalb\xc3\xa0 era un poble de ramaders, conegut per les seves cabres i pels formatges de llet fresca. Tamb\xc3\xa9 hi ha un Celler Cooperatiu Vin\xc3\xadcola de 20.000 hi de capacitat; durant molt de temps, el vi de Montalb\xc3\xa0 (com el del ve\xc3\xad poble de Trevillac) servia per a elaborar mistela per una firma de molta anomenada.\n_START_SECTION_\nHist\xc3\xb2ria\n_START_PARAGRAPH_\nMontalb\xc3\xa0, esmentat el 955 (Monte Albo) com a termenal d'Illa, ala frontera meridional de la Fenolleda, era probablement una fortalesa dels vescomtes de Fenollet. Tanmateix, el document m\xc3\xa9s antic conservat sobre el castell es remunta nomes al rimer quart del segle XII: el 16 d'octubre de 1118 Bernat Berenguer de Perapertusa, fill de Constan\xc3\xa7a, prestava jurament de fidelitat al comte Ramon Berenguer III de Barcelona, a la seva muller Dol\xc3\xa7a de Proven\xc3\xa7a i als seus fills pel <<castell de Montalb\xc3\xa0 (Castrum de Monte Albani) i totes les seves fortificacions (Fortitudines) que hi ha actualment o que seran millorades>>. El 12 de desembre de 1130 el seu fill i successor Berenguer de Perapertusa, fill de Gueraula, jurava igualment fidelitat pel mateix feu (castro de Munt Alba) i de totes les seves defenses.\n_START_SECTION_\nCant\xc3\xb3 n.\xc2\xba 16\n_START_PARAGRAPH_\nActualment, juntament amb la vila d'Illa i els pobles rossellonesos de Corbera, Corbera la Cabana, Cornell\xc3\xa0 de la Ribera, Millars, Nefiac, Sant Feliu d'Amunt, Sant Feliu d'Avall i el Soler forma part del cant\xc3\xb3 n\xc3\xbamero 16, de la Vall de la Tet (nou agrupament de municipis fruit de la reestructuraci\xc3\xb3 cantonal feta amb motiu de les eleccions cantonals i departamentals del 2015), amb capitalitat al Soler.\n_START_SECTION_\nServeis comunals mancomunats\n_START_PARAGRAPH_\nMontalb\xc3\xa0 del Castell forma part de la Comunitat de comunes de Rossell\xc3\xb3 - Conflent, amb capitalitat a Illa, juntament amb Illa, Bellestar, Bula d'Amunt, Bulaternera, Casafabre, Corbera, Corbera la Cabana, Cornell\xc3\xa0 de la Ribera, Glorianes, Millars, Nefiac, Prunet i Bellpuig, Rod\xc3\xa8s, Sant Feliu d'Amunt i Sant Miquel de Llotes.\n_START_SECTION_\nDemografia\n_START_PARAGRAPH_\nEl 1367 Montalb\xc3\xa0 tenia 9 focs i el 1750 havia passat a 235 habitants (les principals produccions eren vi, cereals i llana). El 1760 hom censava 60 focs, que es mantingueren fins al 1789. Al llarg del segle XIX pass\xc3\xa0 de 455 el 1836 a 417 el 1861 i a 317 el 1896, i el proc\xc3\xa9s negatiu va continuar en el segle XX (vegeu gr\xc3\xa0fic), fins a arribar al 1990 que va comen\xc3\xa7ar un lleuger augment fins a arribar als 148 h del 2015."